കുതിരാന് തുരങ്ക ഉദ്ഘാടനത്തില് ക്രെഡിറ്റിന്റെ പ്രശ്നമില്ല, നാടിന്റെ താല്പ്പര്യമാണ് പ്രധാനലക്ഷ്യം മുഹമ്മദ് റിയാസ് തൃശൂര്: കുതിരാന് തുരങ്ക ഉദ്ഘാടനത്തില് ക്രെഡിറ്റിന്റെ പ്രശ്നമില്ലെന്നും നാടിന്റെ താത്പര്യമാണ് പ്രധാനമെന്നും പൊതുമരാമത്ത് വകുപ്പ് മന്ത്രി മുഹമ്മദ് റിയാസ്. സംസ്ഥാന സര്ക്കാരിന് ഒരു തരത്തിലുമുള്ള ഉദ്ഘാടനത്തിനും പ്രത്യേക താല്പ്പര്യമില്ലെന്ന് നേരത്തെ അറിയിച്ചിരുന്നു. പരിപൂര്ണമായി രണ്ട് തുരങ്കവും തുറന്ന് കഴിഞ്ഞ് ഉദ്ഘാടനം മതിയെന്നായിരുന്നു സംസ്ഥാന സര്ക്കാരിന്റെ തീരുമാനമെന്നും മുഹമ്മദ് റിയാസ് പറഞ്ഞു. മറ്റ് സംസ്ഥാനങ്ങളില് നിന്നും വ്യത്യസ്തമായി എന്എച്ച്എയുടെ നിര്മ്മാണ പ്രവര്ത്തികള്ക്ക് സംസ്ഥാന സര്ക്കാര് നല്കിയ പിന്തുണയെ എന് എച്ച് എ ഉദ്യോഗസ്ഥര് യോഗങ്ങളില് പ്രശംസിച്ചിരുന്നു. ക്രെഡിറ്റിന് വേണ്ടിയല്ല. നാടിന്റെ താല്പ്പര്യമാണ് പ്രധാനലക്ഷ്യം. അതിന്റെ ഭാഗമായാണ് മുഖ്യമന്ത്രിയടക്കം പങ്കെടുത്ത യോഗങ്ങള് വിളിച്ച് ചേര്ത്ത് നിര്മ്മാണ പ്രവര്ത്തനങ്ങള് അവലോകനം ചെയ്തത്. 14 യോഗങ്ങളാണ് ഒന്നാം ടണല് നിര്മ്മാണ സമയത്ത് വിളിച്ച് ചേര്ത്തത്. ഓഗസ്റ്റിന് മുമ്ബ് ഒരു ടണല് എങ്കിലും തുറക്കണമെന്ന് ആവശ്യപ്പെട്ടിരുന്നു. അത് അനുസരിച്ചാണ് എന്എച്ച്എയും കരാറുകാരും പണി പൂര്ത്തിയാക്കിയതെന്നും മന്ത്രി മാധ്യമങ്ങളോട് വ്യക്തമാക്കി. കേന്ദ്ര മന്ത്രിയുടെ ട്വീറ്റിന് ശേഷം മന്ത്രി രാജനോടൊപ്പം മുഖ്യമന്ത്രിയെ കണ്ടിരുന്നു. എന്എച്ച്എ സര്ട്ടിഫിക്കേഷന് തന്നാല് തുറക്കാമെന്ന് തന്നെയായിരുന്നു സംസ്ഥാനത്തിന്റെയും തീരുമാനം. രണ്ടാം ടണലിന്റെ നിര്മ്മാണപ്രവര്ത്തനം പെട്ടന്ന് തന്നെ പൂര്ത്തിയാക്കാന് നേരത്തെ ചെയ്തത് പോലെ തന്നെ സംസ്ഥാന സര്ക്കാരിന്റെ പൂര്ണ പിന്തുണയുണ്ടാകും. കരാറുകാരെ അടക്കം ചേര്ത്തുകൊണ്ട് യോഗങ്ങള് വിളിച്ചുചേര്ക്കുമെന്നും മന്ത്രി കൂട്ടിച്ചേര്ത്തു.